Diari Oficial de la Generalitat Valenciana


Sumari del DOGV 8379, del 10-09-2018 (2018/8313)

RESOLUCIÓ de 3 de setembre de 2018, de la presidenta de l'Institut Valencià d'Investigacions Agràries i consellera d'Agricultura, Medi Ambient, Canvi Climàtic i Desenvolupament Rural, mitjançant la qual es deleguen competències i atribucions de l'Institut Valencià d'Investigacions Agràries (IVIA).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8379

Data del DOGV
:   10-09-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8313


Data del document
:   03-09-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 3 de setembre de 2018, de la presidenta de l'Institut Valencià d'Investigacions Agràries i consellera d'Agricultura, Medi Ambient, Canvi Climàtic i Desenvolupament Rural, mitjançant la qual es deleguen competències i atribucions de l'Institut Valencià d'Investigacions Agràries (IVIA). [2018/8313]  
La Llei 4/1991, de 13 de març, de la Generalitat, de creació com a entitat autònoma de l'Institut Valencià d'Investigacions Agràries, defineix l'IVIA com una entitat autònoma de la Generalitat i estableix els òrgans de direcció de l'Institut.  
El Decret 233/1991, de 9 de desembre, del Consell de la Generalitat Valenciana, pel qual s'aprova el Reglament de l'IVIA, atribueix la facultat de contractar a la Presidència del Consell Rector de l'Institut i titular de la Conselleria d'Agricultura, Medi Ambient, Canvi Climàtic i Desenvolupament Rural.  
Al seu torn, l'article 9 de la Llei 40/2015, d'1 d'octubre, de règim jurídic del sector públic, estableix la regla general segons la qual els titulars dels òrgans de les diferents administracions públiques poden delegar l'exercici de les competències que tinguen atribuïdes en altres òrgans de la mateixa Administració, encara que no siguen jeràrquicament dependents, permetent que la delegació puga ser revocada en qualsevol moment per l'òrgan que l'haja conferida. Així mateix, aquest precepte exigeix com a requisit perquè la delegació produïsca els seus efectes la publicació en el corresponent diari oficial.  
D'acord amb el principi d'eficàcia que regeix en l'actuació de les administracions públiques, previst en l'article 3.1 de l'esmentada Llei 40/2015, es creu convenient la delegació de l'exercici de determinades competències de la Presidència de l'IVIA i titular de la Conselleria d'Agricultura, Medi Ambient, Canvi Climàtic i Desenvolupament Rural en la persona titular de la Vicepresidència primera de l'Institut Valencià d'Investigacions Agràries, a l'efecte d'aconseguir una major agilitat en la gestió de les funcions encomanades.  
D'acord amb tot el que antecedeix, i de conformitat amb l'article 9 de la Llei 40/2015, d'1 d'octubre, de règim jurídic del sector públic, resolc:  
  
Primer  
Delegar en la persona titular de la Vicepresidència primera de l'Institut Valencià d'Investigacions Agràries, l'exercici de les següents competències i atribucions en matèria de:  
1a. Les facultats ordinàries en matèria de contractació administrativa i de dret privat, tot això amb el límit de huit-cents mil euros (800.000 ?), IVA exclòs, per als contractes d'obra, i cinc-cents mil euros (500.000 ?), IVA exclòs, per als contractes de servei i subministrament.  
  
2a. Les facultats ordinàries de contractació en els contractes d'adquisició centralitzada.  
3a. La formalització dels contractes administratius.  
4a. La cancel·lació de les garanties dipositades a favor de l'IVIA.  
5a. Encàrrecs de gestió.  
6a. Aprovació de les modificacions de crèdit que siguen competència de la Presidència de l'Institut i titular de la Conselleria d'Agricultura, Medi Ambient, Canvi Climàtic i Desenvolupament Rural, dins dels límits legals i pressupostaris, i la proposta de modificació en els altres casos.  
7a. La resolució de convocatòria de beques així com qualsevol incidència derivada de la tramitació d'aquesta.  
La delegació comprén la signatura de tots els documents administratius i de gestió pressupostària que siguen necessaris, inclosa l'aprovació de la despesa.  
  
Segon  
La delegació conferida s'entén sense perjudici de la revocació d'aquesta en aplicació de l'article 9.6 de la Llei 40/2015, d'1 d'octubre, de règim jurídic del sector públic, així com de l'avocació per a assumptes concrets en aplicació de l'article 10 de la Llei 40/2015, d'1 d'octubre, de règim jurídic del sector públic.  
Tercer  
En les resolucions adoptades en virtut d'aquesta delegació es farà constar de forma expressa aquesta circumstància, i es consideraran dictades per l'òrgan delegant, mitjançant la inclusió, en la part expositiva, del següent esment en aplicació de l'article 9 de la Llei 40/2015, d'1 d'octubre, de règim jurídic del sector públic: «Aquesta resolució s'adopta en virtut de la delegació efectuada per la Presidència de l'Institut Valencià d'Investigacions Agràries, per Resolució d... (data)».  
  
Les atribucions exercides per delegació no poden ser objecte de delegació en un altre òrgan.  
  
Quart  
Deixar sense efecte la Resolució de 23 de gener de 1992, del president de l'Institut Valencià d'Investigacions Agràries, sobre delegació d'atribucions en el Vicepresident primer (DOGV 1816, 01.07.1992).  
  
Cinqué  
Aquesta resolució produirà efectes des del mateix dia que es publique en el Diari Oficial de la Generalitat Valenciana.  
  
València, 3 de setembre de 2018.- La presidenta de l'Institut Valencià d'Investigacions Agràries i consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.